JY LEES NOU Oscar Pistorius tango op Italiaanse TV
Vandeesweek het Oscar Pistorius sy lemme vir 'n paar vlugvoetige dansskoene verruil toe hy op 7 Januarie as gas in die Italiaanse weergawe van Dancing With the Stars, Ballando con le stelle, 'n tango gedans het.
"Dit was groot pret! Om hierdie dans in net 'n paar ure te leer was nogal 'n uitdaging. Maar toe ek dit eers reggekry het, het ek dit baie geniet. Ek het 'n fantastiese dansmaat, Annalisa Longo, gehad en sy het dit vir my baie maklik gemaak om die tango te leer.
"Ek dink darem nie ek sal in die toekoms dans as 'n stokperdjie beoefen nie, hoewel ek dit baie geniet het. Ek sal die dansery maar vir die pro's los."
Onlangs is Oscar benoem vir 'n Laureus-wêreldsporttoekenning in die kategorieë Deurbraak van die Jaar en Gestremde Atleet van die Jaar. Sy groot droom is om vanjaar aan die Olimpiese Spele in Londen deel te neem.